Biserica Înălțarea Sfintei Cruci din satul Mănăstirea, Cluj

Biserica „Înălțarea Sfintei Cruci” din satul Mănăstirea, comuna Mica, județul Cluj, a fost construită în anul 1520, ca biserică romano-catolică. Date sigure există, însă, abia din 1573. Tradiția a atribuit-o, eronat, călugărilor benedictini, constructorii potențiali ai bisericii „Sfântul Nicolae”. Lăcașul de cult figurează pe lista monumentelor istorice 2010, cod LMI CJ-II-m-B-07703. Istoric și trăsături Actuala biserică „Înălțarea Sfintei Cruci” din satul Mănăstirea, comuna Mica, jud. Cluj, cunoscută și sub numele de „Biserica cea dinafară” (la V. Drăguț, „Sf. Nicolae”), este un monument de stil gotic târziu transilvan, ridicat la marginea satului, în 1520, la 300 m sud de castelul Korniș, pe o terasa mai joasă a luncii Someșului Mic. Tradiția afirmă că ar fi fost ridicată de către călugării ordinului benedictin (al „Fraților Albi”), pentru ca apoi să servească în ea pastori unitarieni și apoi călugări franciscani. După 1600 aceasta a fost folosită drept capelă a familiei nobiliare, de origine română, Korniș care, la fel ca alți mari potențați feudali ce i-au precedat, au ocupat aproape întregul sat. În 1939, cum contele Korniș nu mai avea alți coreligionari romano-catolici în acest sat, a vândut biserica la comunitatea greco-catolică, și a mutat serviciile religioase din vechea biserică „Sf. Nicolae” , în noul lăcaș de cult cumpărat, mult mai încăpător.. Sub raport arhitectural, biserica „Înălțarea Sfintei Cruci” din satul Mănăstirea este un monument aparținător stilului gotic târziu transilvan, specific cultului romano-catolic, edificiu de tip biserică-sală, cu ziduri puternice din piatră și contraforturi puternice (4 susținând nava, iar alte 4 absida altarului), reprezentând oarecum, la scară mai mică, biserica reformată din Dej. În interior, nava bisericii este tăvănită, păstrându-se doar consolele și o parte din nervurile vechii bolți, care s-a surpat. În corn se păstrează bolta originală, pe ogive. Turnul-clopotniță, din latura vestică a navei, de înălțime impunătoare, ca particularitate, are un format patrulater la parter și la primul etaj, iar la nivelele II și III în formă octogonală, cu două caneluri la partea superioară. Are elemente de fortificație. Pe colțurile de sud-vest și sud-est stă blazonul familiei Bathory (trei colți de mistreț). După tradiția locală, prin sanctuar biserica ar fi avut o legătură subterană cu aripa sudică a Castelului Korniș. În biserică se află câteva obiecte de cult interesante: pe peretele din stânga amvonului, o icoană a Fecioarei Maria de 25/15 cm, zugrăvită pe scândură, copie a Icoanei de la Nicula; la altar, deasupra chivotului, o altă icoană a Fecioarei Maria, zugrăvită pe pânză, copie fidelă a celei de la Biserica Universității din Cluj (a piarștilor), după cum arată și inscripția de pe ea. În cripta bisericii sunt înmormântați Kereszturi Kristof și cinci membri ai familiei nobiliare Korniș. În fața bisericii au fost înmormântați alți șapte membri ai familiei Korniș. Mormintele au fost, însă, distruse în anul 1945. Reparații mai importante s-au făcut acestei biserici în anii 1862, 1899, de către familia Korniș (așa cum reiese dintr-o inscripție aflată pe fațadă), cât și în anii 1950-1951, 1960, 1966-1967, când lucrările au fost executate sub conducerea meșterului și antreprenorului Ion Costin din Dej, cu contribuția bănească a localnicilor ortodocși din Mănăstirea, care au preluat între timp biserica. În 1991-1992 biserica „Înălțarea Sfintei Cruci” a fost reparată capital și înfrumusețată cu pictură bisericească bizantină, de către pictorul Bumb Constantin din localitatea Cășeiu, prin contribuția credincioșilor din localitate, sub îndrumarea preotului paroh Ciui Gheorghe. La data de 19 septembrie 1993 s-a resfințit acest lăcaș de închinare, devenit ortodox, de către episcopul Irineu Pop, pe atunci episcop vicar al Arhiepiscopiei Ortodoxe Române a Vadului, Feleacului și Clujului, înconjurat de un sobor de preoți și diaconi în prezența unui mare număr de credincioși din localitate și împrejurimi. Începând cu data de 1 februarie 2001, conform Ordinului Arhiepiscopiei Ortodoxe Cluj Nr. 330/2001, filia Mănăstirea s-a desprins de parohia ortodxă din Mica, devenind parohie de sine stătătoare, având ca preot paroh propriu. Note Bibliografie Augustin Pădurean - Mănăstirea, comuna Mica, județul Cluj: studiu monografic (Editura RISOPRINT, Cluj-Napoca, 2007) Istoricul bisericii „Înălțarea Sfintei Cruci” din satul Mănăstirea - preot paroh Coroian Marcel Vezi și Mănăstirea, Cluj Legături externe Materiale media legate de Biserica Înălțarea Sfintei Cruci din satul Mănăstirea, Cluj la Wikimedia Commons Monumente istorice din România-Fișă și localizare de monument Imagini din exterior Imagini din interior